JENESIS 1 


JENESIS 


God hemi mekem wol ia 


li Longtaem bifoa kam iet, taem God hemi 
stat fo mekem skae an disfala graon wetem 
evrisamting wea 1 stap long hem, 2no 
enisamting hemi stap stret iet long wol ia. Tudak 
nomoa hemi gohed kavarem bikfala wata 1a, an 
Spirit blong God hemi gohed fo muv antap long 
wata ia. 3 Nao God hemi tok olsem, “Laet mas 
kamaot.” So laet hemi kamap olsem wea hemi 
bin talem. 4 An God hemi lukim laet ia, hemi 
gud tumas. Nao hemi mekem laet hemi deferen 
from tudak. 5Hemi kolem laetia, Dei, an 
tudak ia, Naet. Nao dei ia hemi finis. Hem nao 
fas dei blong wol. 


6-7 Nao God hemi tok moa olsem, “Hemi 
mas garem wanfala samting olsem bikfala ruf fo 
stap long melewan, fo divaedem wata 1a, mekem 
haf blong hem baebae hemi stap antap long hem 
an narafala haf-blong hem baebae hemi stap 
andanit long hem.” Nao samting ia hemi kamap 
olsem wea God hemi bin talem. Hemi mekem 
samting ia fo mékem wata hemi divaed, nao haf 
blong wata hemi stap antap long hem, an 
narafala haf blong wata hemi stap andanit long 
hem. 8An hemi givim nem long samting ia 
olsem Skae. Nao dei ia hemi finis. Hem nao 
mektu dei blong wol. 


9Nao God hemi tok moa olsem, “Wata ia 
wea 1 stap andanit long skae hemi mas kam 
tugeta, mekem drae ples hemi kamap.” Nao 
samting ia hena hapen olsem wea hemi talem. 
10 Nao hemi kolern drae ples ia, Graon, an hemi 
kolem wata ia wea hemi kam tugeta, Solwata. 
An God hemi lukim olketa waka blong hem 1a, 
hemi gud tumas. 


11 Nao God hemi tok moa olsem, “Olketa 
DeSeren kaen saming mas gohed fo grou Jong 
graon ia. Hemi mas garem olketa wea 1 save 
garem frut long graon, wetem olketa narafala 
wea 1 save garem frut long antap.” Nao 
evrisamting ia olketa 1 kamap olsem wea hemi 
talem. 12 Olketa deferen kaen samting olketa i 
kamap an gohed fo grou long graon ia, samfala 
long olketa i gohed fo garem frut insaet long 
hem, an samfala long olketa moa i gohed fo 
garem frut long antap. 13 Nao dei ia hemi finis. 
Hem nao mektn dei blong wol. 


14 Nao God hemi tok moa olsem, “Olketa 
laet mas kamap long skae fo makem dei an naet. 

Olketa samting ia baebae olketa i fo makem 
olketa dei, an olketa na, an taem. 15 Baebae 
olketa i stap long skae, an olketa fo saenaot go 
long graon ia, mekem hemi garem laet.” Nao 
olketa laet ia olketa i kamap olsem wea hemi bin 
talem. 16Hemi mekem san wea 1 save saen 
strong, mekem hemi gohed fo saen long dei, an 
hemi mekem mun wea i no save saen strong 
olsem san, mekem hemi gohed fo saen long 
naet. An hemi mekem olketa staa tu. 


17 Nao God hemi putum olketa i stap long 
skae, an olketa 1 saenaot kam long graon ia, 
mekem hemi garem laet. 18 Nao san hemi gohed 
fo saen long dei an mun hemi gohed fo saen 
long naet, an tufala i mekem wea.delaet hemi 
deferen from tudak. An God hemi lukim olketa 
waka blong hem ia, hemi gud tumas. 19 Nao 
deiia hemi finis. Hem nao hemi mekfoa dei 
blong wol. 


20 Nao God hemi tok moa olsem, “Olketa 
deferen kaen fis mas stap long solwata, an hemi 
mas garem olketa pisin tu fo flae olobaot antap.” 
Nao olketa samting 1a hemi kamap olsem wea 
hemi bin talem. 21 Hemi mekem olketa bikfala 
fis blong solwata, wetem olketa deferen kaen fis 
wea olketa 1 stap long solwata an long wata, an 
hemi mekem olketa deferen kaen pisin tu. An 
God hemi lukim olketa waka blong hem ia, 
hemi gud tumas. 22 Nao hemi blesim olketa, an 
hemi talem olketa olsem, “Olketa fis, hemi gud 
fo iufala garem plande pikinini blong iufala, 
mekem iufala kamap plande go-go iufala 
fulumap solwata ia. An olketa pisin tu, hemi gud 
fo iufala garem plande pikinim blong iufala, 
mekem baebae iufala kamap plande moa.” 
23 Nao dei ia hemi finis. Hem nao mekfaev dei 
blong wol. 


24 Nao God hemi tok moa olsem, “Olketa 
samting wea i garem lact mas stap long 
graon ia. Hemi mas garem olketa animol blong 
vilij wetem olketa animol blong bus, hemi stat 
long olketa wea 1 bikfala, 1 go kasem olketa wea 
1 smolfala.” Nao olketa samting ia 1 kamap 
olsem wea hemi bin talem. 25Hemi mekem 
olketa deferen samting wea i garem laef wea 
olketa i stap long graon ia. Olketa animol blong 
vilij wetem olketa animol blong bus, stat long 
olketa wea 1 bikfala, go kasem olketa wea i 
smolfala, hemi mekem olketa evriwan. An God 
hemi lukim olketa waka blong hem ia, hemi gud 
tumas. 


26 Nao God hemi tok moa olsem, “Hemi gud 
fo 1umi mekem man, an hemi gud iumi mekem 
fo hemi tekem wei blong iumi, an hemi olsem 
lumi. Baebae hemi bos long olketa fis, an olketa 
pisin, an olketa animol blong vilij an long olketa 
animol blong bus, stat long olketa wea 1 bikfala 
go kasem olketa wea 1 smolfala. Olketa evriwan 
baebae olketa 1 stap andanit long han blong 
hem.” 27 Nao God hemi mekem man, an man ia 
hemi tekem wei blong hem, an hemi olsem hem 
stret. Fastaem, hemi mekem tufala man nomoa, 
wanfala wea 1 man an narawan wea i woman. 
28 Nao hemi blesim tufala, an hemi talem tufala 
olsem, “Hemi gud fo iutufala garem plande 
pikinini mekem olketa wea baebae olketa i 
kamoat bihaen long iutufala, baebae olketa i 
save go an stap long evri ples long wol. Nao 
baebae iufala save mekem evrisamting long 
wol 1a fo stap andanit long han blong iufala. Mi 
putum lufala mekem iufala bos long olketa fis, 
wetem olketa pisin, an olketa narasamting moa 
wea 1 garem laef wea olketa i stap long wol ia.” 


29 Nao God hemi tok olsem, “Evrisamting ia 
wea 1 gohed fo garem frut long graon, wetem 
olketa wea 1 gohed fo garem frut long antap, mi 
putum olketa evriwan ia fo iufala. Olketa ia, fo 
givim kaikai long iufala. 30 Bat olketa gras an 
olketa deferen tri, mi putum olketa fo olketa 
pisin wetem olketa animol, olketa evriwan stat 
long olketa wea i bikfala go kasem olketa wea i 
smolfala, olketa 1 garem frut blong olketa fo 
kaikai.” Nao olketa samting ia olketa 1 kamap 
olsem wea hemi bin talem. 


2 1:31-2:1. An God hemi lukim olketa 
waka ia wea hemi bin mekem, olketa i gud 
tumas. Nao olketa waka blong hem fo mekem 
skae an graon wetem evrisamting wea 1 stap 
long tufala hemi finis an dei ia hemi finis nao. 
Hem nao meksikis dei blong wol. 


2 Waka ia blong God hemi finis nao, an long 
mekseven dei hemi res. 3Nao hemi blesim 
mekseven deiia, an hemi makemaot olsem 
mekseven dei blong .wik hemi tambu, bikos 
fastaem, hemi no waka long deiia, hemi 
res nao, bikos waka blong hemia fo mekem 
evrisamting wea 1 stap, hemi finis. 4 Hem nao 
wei wea God hemi falom fo mekem skae an 
graon wetem evrisamting wea 1 stap long tufala. 


God hemi mekem fas man an fas woman 


. lawe hemi God blong iumi, an long taem ia 
hemi mekem skae an graon, wetem evrisamting 
wea i stap long tufala. 5 Fastaem no enisamting 

hemi grou long graon, bikos hemi no mekem ren 
iet, an man hemi no stap iet tu fo mekem gaden. 
6Olketa springwata nomoa hemi gohed fo 
mekem graon hemi tuwet. 7 Nao lawe hemi 
tekem graon an hemi mekem wanfala man long 
hem, an hemi blou long nous blong hem fo 
mekem hemi garem laef. Nao long wei ia, 
man 1a hemi laef. 8 Nao long saet long ist, long 
wanfala ples wea nem blong hem Iden, Iawe 
hemi mekrere long wanfala gudfala ples, an 
hemi tekem mania wea hemi bin mekem, an 
hemi putum fo hemi stap long hem. 9 An hemi 
mekem olketa deferen kaen tri olketa i gohed fo 
grou olobaot long hem. Olketa triia i luk 
gudfala tumas, an frut blong olketa hemi gudfala 
tumas fo kaikaim. An long melewan long 
ples ia, tufala narafala trinao hemi stap long 
hem, wanfala wea frut blong hem hemi save 
givim laef, an narafala wea frut blong hem hemi 
save givim save long olketa wei wea 1 nogud an 
olketa wei wea 1 gud. 


10 Nao wanfala nva hemi kamap long Iden, 
an hemi gotru long gaden ia fo watarem. An 
taem rivaia hemi ran goaot from Iden, hemi 
divaed nao long fofala deferen riva moa. 
11 Mekwan riva, nem blong hem nao Pison, an 
hemi gohed fo ran go olobaot long kandre ia 
wea olketa kolem Havila, wea gudfala gol hemi 
stap long hem. 12 An golia hemi klin fogud. 
Long kandreia tu olketa i gohed fo wakem 
gudfala insens, an hemi garem staka ston tu wea 
hemi luknaes tumas. 13 An mektu riva, nem 
blong hem nao Gihon, an hemi gohed fo ran go 
olobaot long kandre ia wea olketa kolem Kus. 
14 An mektri riva nao olketa kolem Taegris wea 
hemi gohed fo go kolsap long kandre ia wea 
olketa kolem Asiria, long saet long ist. An 
mekfoa riva nao olketa kolem Iufretis. 


15 Nao Iawe hemi tekem mania, an hemi 
putum hem fo stap long gudfala ples ia, mekem 
hemi lukaotem olketa samting wea i stap long 
hem. 16 An lawe hemi tok olsem long hem, 
“Olketa tri long ples ia, iu save kaikaim frut 
blong olketa. 17 Bat wanfala tri nomoa hemi 
stap wea i tambu fo iu kaikaim frut blong hem. 
Hem nao tri 1a wea frut blong hem save givim iu 
save long olketa wei wea i gud an olketa wei 
wea 1 nogud. Tri ia, sapos iu kaikaim frut blong 
hem, baebae iu dae nao long sem dei wea iu 
kaikaim.” 

18 Nao lawe hemi tok olsem, “Hemi nogud 
wea man 1a hemi stap seleva. 


JENESIS 3 


Hemi moabeta fo mi mekem wanfala fren 
blong hem wea 1 fitim hem, mekem hemi 
helpem hem.” 19 Nao lawe hemi tekem graon, 
an hemi mekem olketa animol wea olketa i 
gohed fo wakabaot long graon, wetem olketa 
pisin wea olketa 1 gohed fo flae olobaot antap. 
Nao hemi tekem olketa kam long man 1a mekem 
hemi lukim baebae olketa watkaen kaen 
nem nao hemi save givim long olketa. Nao 
olketa nem wea man ia hemi givim long olketa 
evriwan, olketa i stap olsem olowe nao. 
20 Man ia hemi givim nem long olketa animol 
long vilij wetem evri animol long bus, an long 
olketa pisin tu. Bat hemi no faendem wanfala 
fren wea hemi barava fitim hem an wea hemi 
save helpem hem. 


21 Nao lawe hemi mekem mania fo hemi 
barava dip slip. Nao hemi tekemaot wanfala rib 
blong hem, an satem baek ples ia wea hem bin 
tekemaot. 22 Nao hemi tekem rib ia, an hemi 
mekem wanfala woman long hem, an hemi 
tekem kam long mania. 23 An taem man ia 
hemi lukim hem, hemi tok olsem, “Hem nao 
barava fren blong mi. Bon blong hem hemi 
kamaot long bon blong mi, an bodi blong hem 
hemi kamaot long bodi blong mi. Baebae nem 
blong hem nao Woman, bikos hemi kamaot long 
man.” 24 Dastawe nao, man hemi mas lusim 
mami an dadi blong hem, an hemi mas joen 
wetem waef blong hem, an tufala baebae i 
kamap wanfala nomoa. 25 Nao mania wetem 
waef blong hem, tufala 1 neket nomoa ia, bat 
tufala no filsem long tufala seleva. 


Man ia wetem waef blong hem, tufala no 
obeim toktok blong God 


3 1Nao long evrisamting wea lawe God 
hemi mekem, snek nao hemi wanfala long 
olketa wea hemi kleva tumas fo mekem trik. 
Nao wanfala dei, snek ia hemi kam an hemi 
askem woman ia olsem, “?Waswe. Hemi tru 
wea God hemi bin talem iutufala fo no kaikaim 
frut blong evri tri long gaden ia?’ 2 Bat 
woman ia hemi tok olsem, “Nomoa ia. Mitufala 
save kaikaim frut blong olketa tri long ples ia, 
3 bat wanfala nomoa wea hemi stap long 
melewan long ples ia nao mitufala no kaikaim 
frut blong hem. God hemi stopem mitufala fo no 
kaikaim o tasim frut blong hem. An hemi talem 
sapos mitufala brekem tambuia, baebae 
mitufala dae.” 4 Bat snek ia hemi tok olsem, 
“Hemi no tru ia, iutufala no save dae. 5 Hemi 
talem olsem bikos hemi save finis sapos iutufala 

kaikaim frutia, baebae ae blong iutufala i 
open nao, an baebae iutufala kamap olsem hem, 
wea baebae iutufala save long olketa wei wea i 
nogud an olketa wei wea i gud.” 6Nao 
woman ia hemi lukim wea triia hemi lukgud 
tumas, an frut blong hem tu hemi gud fo 
kaikaim, an hemi wandem tumas fo kamap waes 
olsem wea frutia save mekem hem waes. So 
hemi tekem samfala frut long triia an hemi 
kaikaim nao. An hemi givim tu fo hasban blong 
hem, an hem tu hemi kaikaim. 7 Seknomoa, ae 
blong tufala 1 open nao, an tufala luksave wea 
tufala 1 neket nomoa. Nao tufala somap lif blong 
figtri, mekem tufala kavaremap tufala seleva 
long hem. 

8 Nao long ivining, taem wea lawe hemi kam 
wakabaot long ples ia, tufala herem hem, nao 
tufala go an haed long olketa tri long ples ia. 
9 Bat lawe God hemi kolem go man ia olsem, 
“?Ei, wea nao iu stap?” 10 An man ia hemi ansa 
olsem, “Ja, mi herem iu wakabaot kam, bat mi 
fraet, an mi kam haed long ples ia, bikos mi 
neket.” 11 Nao lawe hemi tok ‘long hem olsem, 
“?Hu nao talem iu wea iu neket? ?Waswe, iu 
kaikaim frut blong tri ia wea mi stopem iutufala 
fo no kaikaim?” 12 Nao man ia hemi tok olsem, 
“Ta, bat woman wea iu givim fo stap wetem mi, 
hemi givim frut blong triia long mi, an mi 
kaikaim nao.” 13 Nao lawe hemi tok long 
woman ia olsem, “?Waswenao iu dum 
diswan?” Nao woman ia hemi tok olsem, “Bat 
snek ia nao hemi giaman long mi, dastawe nao 
mi kaikaim frut 1a.” 


God hemi jajem trifala 


14 Nao Iawe hemi tok olsem long snek ia, 
“Bikos iu duim disfala samting ia, baebae trabol 
hemi kasem iu. Long evri animol, iu nomoa 
baebae iu garem disfala trabol ia. Hemi stat 
distaem, baebae iu gohed fo krol long bele blong 
lu, an baebae iu gohed fo kaikai long dasta 
blong graon oltaem nomoa, go-go laef blong iu 
hemi finis. 15Baebae mi mekem iu an 
woman ia, fo iutufala no laekem iutufala, an 
baebae iutufala gohed fo agensim iutufala. 
Pikinini wea baebae hemi kamaot bihaen long 
lu, an pikinini wea baebae hemi kamaot bihaen 
long woman ia, baebae tufala i gohed fo enemi 
long tufala. Nao pikinini blong hem ia baebae 
hemi gohed fo smasem hed blong iu, an iu 
baebae iu gohed fo baetem bihaen long leg 
blong hem. 16 Nao lawe hemi tok olsem long 
woman 1a, “Baebae mi mekem hadtaem fo iu 

taem iu babule, an baebae iu fil nogud tumas 
long bodi blong iu. An baebae hemi soa tumas 
long iu taem iu bonem pikinini. Bat baebae iu 
gohed fo wandem hasban blong iu seleva, an 
baebae hemi bos long iu.” 17 Nao lawe hemi tok 
olsem long man ia, “Bikos iu herem toktok 
blong waef blong iu, an iu kaikaim frut ia wea 
mi stopem iu fo no kaikaim, distaem baebae mi 
spoelem graon ia mekem hemi kamap nogud. 
Oltaem long laef blong iu, baebae iu gohed fo 
waka had tumas fo garem kaikai wea hemi inaf 
fo iu. 18 Olketa ropnila wetem olketa narafala 
ravis gras moa baebae 1 gohed fo grou long 
graon, an baebae iu gohed fo kaikaim olketa 
samting wea i gohed fo grou olobaot nomoa 
long bus. 19 Baebae iu gohed fo waka had 
tumas, an iu gohed fo suet, fo mekem graon ia 
hemi garem kaikai, go-go kasem taem wea bodi 
blong iu baebae hemi gobaek moa long graon ia 
wea mi bin wakem iu long hem. Mi bin wakem 
iu long graon ia, an baebae iu gobaek moa long 
hem.” 


20 Man ia, nem blong hem Adam, nao long 
taem ia, hemi kolem waef blong hem Iv, bikos 
hem nao i mami blong evri pipol wea i laef. 
21 Nao lawe hemi mekem kaleko fo tufala long 
olketa skin blong animol, an tufala werem. 


God hemi putumaot Adam an Iv, tufala lusim 
gudfala ples ia 


22 Nao lawe hemi tok olsem, “Distaem, 
man ia hemi kamap olsem iumi nao, bikos hemi 
save finis olketa wei wea i nogud an olketa wei 
wea 1 gud. Distaem, iumi mas no letem hem fo 
tekem frut blong tri ia wea hemi save givim laef. 
Sapos hemi kaikaim frutia, baebae hemi no 
save dae nao.” 23 Nao God hemi putumaot 
man ia from gudfala ples ia long Iden. Fastaem, 
God hemi bin mekem mania long graon, nao 
hemi mekem wea man ia hemi mas gohed fo 
wakem graonia moa fo mekem gaden blong 
hem. 24 An hemi putum olketa enjel fo olketa i 
gohed fo gaed long saet long ist long gudfala 
ples ia long Iden. An olketa i gaed wetem olketa 
naef fo faet. Kaen naef ia, faea nao hemi gohed 
fo laet long olketa, an hemi gohed fo raon-raon 
satem ples ia. Jawe hemi duim diswan fo stopem 
olketa man fo no go kolsap long tri ia wea frut 
blong hem hemi save givim laef 

